นศ.ร่วม30รายโดนตุ๋นซื้อหุ้นสูญเงิน11ลบ. ก.ล.ต.เตือนเข้าลงทุนกับผู้ได้รับใบอนุญาตเท่านั้น!
นศ.ร่วม 30 รายโดนตุ๋นซื้อหุ้นสูญเงิน 11 ล้านบาท ฟาก ก.ล.ต.ออกโรงเตือนเข้าลงทุนกับผู้ได้รับใบอนุญาตเท่านั้น!
15 พ.ย. 2560

ผู้สื่อข่าวรายงานว่า จากกรณีที่มีข่าวว่า กลุ่มนักศึกษาและประชาชนได้รับความเสียหายจากการถูกชักชวนให้ลงทุนในหุ้นและตราสารหนี้ โดยถูกชักชวนให้ลงทุนขั้นต่ำ 10,000 บาท และได้รับคืนเงินปันผลจำนวนสูงภายในระยะเวลาอันสั้น ซึ่งมีประชาชนหลงเชื่อกว่า 30 ราย มูลค่าความเสียหายกว่า 11 ล้านบาท โดยผู้เสียหายได้ยื่นร้องทุกข์ต่อตำรวจเพื่อให้ดำเนินการจับกุมผู้กระทำผิดไปแล้วนั้น
ล่าสุด สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เตือนผู้ลงทุนให้ใช้ความรอบคอบในการลงทุนในหลักทรัพย์ แนะให้ตรวจสอบข้อมูลก่อนตัดสินใจ หลังจากปรากฏข่าวมีกลุ่มประชาชนและนักศึกษาหลายสิบรายหลงเชื่อผู้ชักชวน เสียหายกว่า 11 ล้านบาท
โดย ก.ล.ต. ขอเตือนผู้ลงทุนให้ใช้ความระมัดระวัง หากถูกชักชวนให้ลงทุนในหุ้น ตราสารหนี้ หรือสัญญาซื้อขายล่วงหน้าโดยอ้างว่าสามารถให้ผลตอบแทนในระดับที่สูง ก่อนที่ผู้ลงทุนจะตัดสินใจลงทุนควรตรวจสอบข้อมูลจากแหล่งที่น่าเชื่อถือ โดยเฉพาะอย่างยิ่งหากจะลงทุนด้วยเงินจำนวนมากควรขอคำแนะนำจากผู้ที่ได้รับอนุญาตจาก ก.ล.ต. และตรวจสอบว่าผู้ที่ชักชวนเป็นผู้ที่ได้รับอนุญาตอย่างถูกต้องหรือไม่
ทั้งนี้ ผู้ที่ระดมทุนโดยการออกและเสนอขายหลักทรัพย์ต่อประชาชน และผู้ที่ชักชวนให้ลงทุนในหลักทรัพย์ หรือสัญญาซื้อขายล่วงหน้าจะต้องได้รับอนุญาตจาก ก.ล.ต. หากไม่ใช่ผู้ที่ได้รับใบอนุญาต/ความเห็นชอบจาก ก.ล.ต. ขอให้หลีกเลี่ยงการลงทุน นอกจากนี้ การถูกชักชวนให้ลงทุนผ่านแอพลิเคชั่นไลน์ และโซเชียลมีเดียต่างๆ ก็ต้องพิจารณาให้รอบคอบเช่นกัน